text: Kommune giver sig 
  19 april 2010 kl. 06.10
  Vejle Kommune har nu ændret afgørelsen i en sag, hvor den sidste år konfiskerede en erstatning for kritisk sygdom, skriver Nyhedsbrevet 3F.
  Kommune beklager 
  Først konfiskerede kommunen erstatningen for kritisk sygdom, efter Hans Jensen fra Givskud var blevet ramt af en livstruende blodprop i hjernen. Så ankede 3F sagen. Nu beklager kommunen og leverer erstatningen på 40.000 kroner tilbage.
  
  Nytter at protestere 
   - Dejligt, at det nytter at protestere. Jeg var nede at ligge efter blodproppen. Da kommunen tog min erstatning, røg jeg helt ned og måtte låne mig frem. Men det her retter lidt op på det hele, siger Hans Jensen, der var på kontanthjælp, til Nyhedsbrevet 3F.
  
  Chef: Ingen kommentarer 
  Socialrådgiver i 3F Hans Damkjær, er meget tilfreds.
  - Kontanthjælpsmodtagere skal ikke stilles dårligere end andre ved alvorlig sygdom, siger han.
  Det har ikke været muligt at få en kommentar fra Arbejdsmarkedschef i Vejle Kommune Michael Petterson.
  